Jagluiperd in wildtuin doodgery; motoris gesoekFoto: Facebook William Mabasa, woordvoerder van die wildtuin, het Donderdag aan Maroela Media gesê die jagluiperd se karkas is in die middel van die pad gevind en volgens alle aanduidings is die dier deur ŉ motor raakgery. “Ons is op soek na die bestuurder van die motor en vra enigiemand wat moontlik die ongeluk gesien het om met ons in verbinding te tree,” het Mabasa gesê. “Soos met enige ongeluk, of dit nou binne of buite die wildtuin is, moet jy dit by die polisie aanmeld. Die bestuurder sal dus na verwagting beboet word omdat hy nie die ongeluk aangemeld het nie. Ons sal die voorval verder ondersoek en indien ons vind dat daar grond vir strafregtelike aanklagte is, sal ons die nodige stappe doen,” het hy gesê. ŉ Foto van die jagluiperd wat Woensdag op Facebook gedeel is, is sedertdien wyd versprei en talle mense het hul skok en woede oor die voorval uitgespreek. Oor bewerings dat die jagluiperd raakgery is deur ŉ regeringsamptenaar wat vir ŉ vergadering in die wildtuin was, het Mabasa gesê dat wildtuinbeamptes nog geen amptelike inligting hieroor ontvang het nie. “Ons het die bewerings gehoor, maar niemand het dit nog by ons aangemeld of konkrete bewyse vir die bewerings gelewer nie. Ons is nie bewus van enige regeringsbeampte wat die betrokke dag in die wildtuin was nie. Weereens doen ons ŉ beroep op die mense wat die inligting versprei om ons asseblief te nader sodat ons die saak verder kan ondersoek,” het hy gesê. “Ons wetstoepassingsbeamptes kan ongelukkig nie elke voertuig wat die wildtuin binnekom die hele tyd dophou nie. Daarom word daar van besoekers verwag om verantwoordelik op te tree wanneer hulle die wildtuin binnekom.”